Luka 24 | Beibele Inthaneteng | Phetolelo ya Lefase le Lefsa
24 Lega go le bjalo, letšatšing la pele la beke,* ba ya lebitleng e sa le mesong kudu ba swere dinoko tšeo ba bego ba di lokišeditše.+ 2 Eupša ba hwetša leswika le pshikološitšwe la tlošwa lebitleng,+ 3 gomme ge ba tsena ba se hwetše setopo sa Morena Jesu.+ 4 Ge ba sa gakantšhitšwe ke seo, ba bona banna ba babedi bao ba aperego diaparo tše di phadimago ba ema kgauswi le bona.+ 5 Basadi bao ba tšhoga gomme ba inamišetša difahlego tša bona fase, ka gona banna bao ba re go bona: “Ke ka baka la’ng le nyaka Yo a phelago go bahu? 6 [[Ga a gona mo, eupša o tsošitšwe.]]+ Gopolang kamoo a boletšego le lena ka gona ge a be a sa le Galilea,+ 7 ge a be a re Morwa wa motho o tla gafelwa batho ba badiradibe gomme a kokotelwa koteng, eupša a tsoga ka letšatši la boraro.”+ 8 Ka gona ba gopola mantšu a gagwe,+ 9 ke moka ba boa lebitleng gomme ba bega dilo tše ka moka go ba lesometee le go ba bangwe ka moka.+ 10 E be e le Maria Magdalena, Johana+ le Maria mmago Jakobo. Le gona, basadi ba bangwe+ ka moka bao ba bego ba na le bona ba be ba botša baapostola dilo tše. 11 Lega go le bjalo, mantšu a a be a kwala e le a se nago tlhaologanyo go bona gomme ba sa dumele+ basadi bao. 12 [[Eupša Petro a ema, a kitimela lebitleng, a okamela ka go lona gomme a bona mašela a nnoši. Ka gona, a sepela a makaletše seo se bego se diregile.]] 13 Eupša ka lona letšatši leo, ba babedi ba bona ba be ba le leetong la go ya motsaneng wo o bitšwago Emause, wo o lego bokgole bja mo e ka bago dikhilomithara tše lesometee go tloga Jerusalema, 14 gomme ba be ba boledišana ka dilo tše ka moka+ tše di bego di diregile. 15 Bjale ge ba be ba dutše ba boledišana le go ahlaahla se, Jesu ka noši a batamela+ a sepela le bona, 16 eupša mahlo a bona a be a širegile gore a se mo lemoge.+ 17 A re go bona: “Ke ditaba dife tšeo le ngangišanago ka tšona ge le dutše le sepela?” Ke moka ba ema ka difahlego tše di nyamilego. 18 Yo a bitšwago Kleopa, ge a araba a re go yena: “Na o modiiledi yo a dulago a nnoši Jerusalema gomme ga o tsebe dilo tše di diregilego moo matšatšing a?” 19 A re go bona: “Dilo dife?” Ba re go yena: “Dilo tše di lego mabapi le Jesu wa Monatsaretha,+ yo e bilego moporofeta+ yo matla modirong le lentšung pele ga Modimo le batho ka moka, 20 le kamoo baperisita ba rena ba bagolo le babuši ba mo gafilego ka gona gore a ahlolelwe lehu gomme ba mo kokotele koteng.+ 21 Eupša re be re holofetše gore motho yo ke yena yo a bego a tlo hlakodiša Isiraele;+ ee, ka ntle le dilo tše ka moka, le ke letšatši la boraro ga e sa le go tloga ge dilo tše di diregile. 22 Godimo ga moo, basadi ba bangwe+ go tšwa go rena le bona ba re makaditše, gobane ba be ba ile lebitleng e sa le ka meso 23 eupša ba se hwetše setopo sa gagwe, ba tla ba bolela gore ba bone le barongwa bao ba boletšego gore o a phela. 24 Go feta moo, ba bangwe ba bao ba bego ba na le rena ba ile ba ya lebitleng,+ ba hwetša go le bjalo go etša ge basadi bale ba be ba boletše, eupša ga se ba mmona.” 25 Ka gona a re go bona: “Lena ba go hloka tlhaologanyo le ba dipelo tše di diegago go dumela dilo ka moka tše baporofeta ba di boletšego!+ 26 Na e be e se mo go swanetšego gore Kriste a tlaišwe+ ke dilo tše le go tsena letagong la gagwe?”+ 27 Ke moka ge a thoma ka Moshe+ le mangwalo a Baporofeta+ ka moka, a ba hlathollela dilo tše di lego mabapi le yena ka Mangwalong ka moka. 28 Mafelelong ba batamela motsaneng wo ba bego ba eya go wona gomme a dira eka o tšwela pele ka leeto. 29 Eupša ba mo phegelela, ba re: “Dula le rena, gobane e šetše e eba mantšiboa e bile letšatši le šetše le sobetše.” Ge ba re’alo, a tsena a dula le bona. 30 Ge a dutše le bona dijong, a tšea senkgwa a se šegofatša, a se ngwathaganya a ba nea sona.+ 31 Ya ba gona mahlo a bona a bulegago ka mo go feletšego gomme ba mo tseba, ke moka a ba timelela.+ 32 Ka gona ba boledišana ba re: “Na dipelo tša rena di be di sa fse ge a be a bolela le rena tseleng, ge a be a re bulela Mangwalo ka mo go feletšego?” 33 Ka yona nako yeo ba ema ba boela Jerusalema, ba hwetša ba lesometee le bao ba bego ba bokane le bona, 34 ba re: “Ka kgonthe, Morena o tsogile gomme o bonagetše go Simone!”+ 35 Ke moka ba laodiša ditiragalo tša tseleng le kamoo ba ilego ba mo tseba ka gona ka go ngwathaganya senkgwa.+ 36 Ge ba sa dutše ba bolela ka dilo tše, yena ka noši a ema gare ga bona [[gomme a re go bona: “Khutšo a e be le lena.”]] 37 Eupša ba be ba tšhogile gomme ba boifa,+ ba nagana gore ba bona seriti. 38 Ka gona a re go bona: “Ke ka baka la’ng le tshwenyegile, le gona ke ka baka la’ng go rotoga dipelaelo dipelong tša lena? 39 Bonang diatla tša ka le dinao tša ka, le bone gore ke nna; nkgwatheng+ le bone, gobane moya ga o na nama le marapo+ go etša ge le mpona ke na le tšona.” 40 [[Ge a re’alo, a ba bontšha diatla tša gagwe le dinao tša gagwe.]] 41 Eupša ge ba sa dutše ba sa dumele+ ka baka la go thaba kudu e bile ba maketše, a re go bona: “Na le na le sa go ja moo?”+ 42 Ke moka ba mo nea seripa sa hlapi e bešitšwego,+ 43 yena a se tšea a se ja+ pele ga mahlo a bona. 44 Bjale a re go bona: “A ke mantšu a ka ao ke le boditšego ona ge ke be ke sa na le lena,+ gore dilo ka moka tše di ngwadilwego ka nna Molaong wa Moshe, mangwalong a Baporofeta+ le Dipsalmeng,+ di swanetše go phethega.” 45 Ke moka a bula menagano ya bona ka mo go feletšego gore ba kwešiše seo se bolelwago ke Mangwalo,+ 46 gomme a re go bona: “Ka tsela ye go ngwadilwe gore Kriste o tla tlaišega le go tsoga bahung ka letšatši la boraro,+ 47 le gona motheong wa leina la gagwe boitsholo bakeng sa tebalelo ya dibe+ bo tla bolelwa ditšhabeng ka moka+—go thoma Jerusalema.+ 48 Lena le tla ba dihlatse+ tša dilo tše. 49 Tsebang gore ke le romela seo Tate a se holofeditšego. Lega go le bjalo, lena le duleng motseng go fihlela le amogela matla a tšwago godimo.”+ 50 Eupša a ba eta pele go fihla Bethania gomme a emiša diatla tša gagwe a ba šegofatša.+ 51 Ge a dutše a ba šegofatša, a tlošwa go bona gomme a rotošetšwa legodimong.+ 52 Ke moka ba mo khunamela gomme ba boela Jerusalema ba thabile kudu.+ 53 Ba be ba dula ba le ka tempeleng ba tumiša Modimo.+
Bona mongwalo wa ka tlase go Mat 28:1.